白居易
得微之到官后书备知通州之事怅然有感因成四章
来书子细说通州，州在山根峡岸头。四面千重火云合，
中心一道瘴江流。虫蛇白昼拦官道，蚊蚋黄昏扑郡楼。
何罪遣君居此地，天高无处问来由。
匼匝巅山万仞馀，人家应似甑中居。寅年篱下多逢虎，
亥日沙头始卖鱼。衣斑梅雨长须熨，米涩畬田不解锄。
努力安心过三考，已曾愁杀李尚书。
人稀地僻医巫少，夏旱秋霖瘴疟多。老去一身须爱惜，
别来四体得如何。侏儒饱笑东方朔，薏苡谗忧马伏波。
莫遣沉愁结成病，时时一唱濯缨歌。
通州海内恓惶地，司马人间冗长官。伤鸟有弦惊不定，
卧龙无水动应难。剑埋狱底谁深掘，松偃霜中尽冷看。
举目争能不惆怅，高车大马满长安。